BBC Hausa - News - An dakile hari kan kwalejin sojin sama a Syria
An dakile hari kan kwalejin sojin sama a Syria
An sabunta: 1 ga Satumba, 2012 - An wallafa a 15:14 GMT
'Yan tawayen Syria
Gwamnatin Syria ta ce ta dakile wani gagarumin hari da ’yan tawaye suka kai a kan wata kwalejin horar da sojin sama da ke kusa da birnin Aleppo a arewacin kasar.
Babban labarin da gidan talabijin na kasar ya yi ta yadawa shi ne dakarun ’yan tawaye sun kai hari a kan kwalejin ta Rasm al-Abboud.
Gidan talabijin din ya nuna motoci da dama dauke da bindigogi masu sarrafa kansu da sauran makamai, wadanda ya ce an kwace lokacin da aka dakile harin.
Kwalejin dai daya ce daga cikin sansanonin sojin saman da suka fuskanci hare-hare a ’yan kwanakin nan, yayinda mayakan ’yan tawaye ke kokarin kawo karshen yawan amfani da gwamnati ke yi da jiragen sama masu saukar ungulu wajen tallafawa dakarunta na kasa.
Babu alamun sassauci
Gidan talabijin din ya kuma bayar da rahoton wadansu jerin nasarori a kan abin da ya kira ’yan ta'adda masu dauke da makamai a sauran wurare.
Sai dai babu alamun cewa dakarun gwamnatin sun dauki hanyar yin nasarar karbe birnin na Aleppo wanda shi ne birni mafi girma a kasar.
A bangare daya kuma, sabon wakilin kasashen duniya mai shiga tsakani a kasar ta Syria, Lakhdar Brahimi, ya karbi aiki a hukumance daga Kofi Annan.
Mista Brahimi dai kwararre ne a harkar diflomasiyya, sai dai kuma ya yi gargadin cewa babu wani lakani wanda kwaf daya zai iya kawo karshen rikicin da ake yi, kasancewar alamu na nuna cewa daga gwamnati har ’yan adawa babu mai nuna alamaun sassauci.
'Yan tawaye sun ce sun harbo jirgin Syria30 Agusta, 2012, syria
Shugaba Mursi ya yi Allah-wadai da Syria30 Agusta, 2012, Masar
Shugaba Assad ya ki amincewa da shata yankin tudun mun- tsira29 Agusta, 2012